open-index/open-wikipedia-markdown huggingface dataset:
Michiel Jacobsen

**Michiel Jacobsen**, ofte in't Frans ôok **Michel Jacobsen** genoemd (Duunkerke, 1560 - Sanlucar, 1633) wos e Duunkerksche koapr en vice-admiral van Spanje. Zyn bynoame wos *de Vos der Zeeën* of in 't Spoans *el Zorro de los Mares*.

## Leevn
Michiel Jacobsen wos de zeune van Jan Jacobsen (ca. 1520 - ca. 1563) en wos afkomstig uut Frans-Vloandern da ton, juste gelyk hil 't Groafschap Vloandern onderdêel wos van 't Spoansche ryk.
In 1588 bracht em achter 't verlies van de Spoansche Armada teegn d'Ingelsche als loods de restantn van de Armada were. In 1590 onderschydde Jacobsen em in de ôorloge van Spanje teegn d'Ingelsche. In 1595 kwamt em were Duunkerke binn'n an bôord van *de Windhond* ('t schip van zyn ton ol oovrleedn schôonvoadr Cornelis Weus) me nen ôop buut afgepakt van d'Ollanders. Ierdeure kreeg em in de  Republiek der Zeevn Verenigde Provinciën de bynoame *de Vos der Zeeën*. Zyn succes en roem kwam surtout deur zyn goe kennisse van de zandbankn in de Nôordzêe in dien tyd.

In 1602 liet keunink Filips III van Spanje e vlôot equipeern in Duunkerke en iervo benoemde em Jacobsen tot kapiting. In die funksje stound ie in 1606 an't ôofd van en eskoader van tien scheepn. As koapr in dienste van de Spanjoardn koest em vele bôotn van de Republiek veroovern in de contexte van de Tachtigjoarign Oorlog. In 1609 ad ie 't bevel gekreegn oovr en eskoader van elf nieuwe ôorlogbôotn mo 't Twoalfjoarig Bestand verinderde em van der aksjes mee t'ounderneemn.

In 1624 wierd em ountvangn an't of van keunink Filips IV van Spanje en kreeg der de Orde van Sint-Jacob. Ip 16 oest 1631 kreeg tem van diezelfde Filips IV de titel van admiral general van't eskoader in de hoavn van La Coruña. In die funksje ad em 't bevel oovr 24 scheepn die belast woarn me't transporteern van troepn noar 't front in Vloandern. In 1632 brocht em, oundanks de blokkoage deur d'Ingelsche en d'Ollanders, 4000 Spoansche soldoatn na Duunkerke. In 1633 streed em me tien Turksche en kêerde derachter were na Spanje mo stierf der e poar doagn loatr an "warme kuts". Deur zyn vuuftig joar trouwe dienst an Spanje wierd em me vêel eerbewyzn begroavn in de kathedroale van Sevilla, dichtby de groavn van Colombus en Hernan Cortés.

## Familje en noaloatnschap
Michiel Jacobsen wos getrouwd me Laurence Weus, de dochter van Cornelis Weus, en tegoare kreegn ze zeevn zeuns en vuuf dochters. Vier van zyn zeuns kwoamn ôok kapiting ip ôorlogsbôotn. Surtout zyn zeune Jan Jacobsen wierd bekend toenda tie as commandant van't Spoansche schip *Santa Vincenzo* de kruutvôorroad in brande stak achter e gevecht van dertien uurn teegn neegn Ollandse scheepn woarby da tie zyn teegnstandr, vice-admiral Herman Kleuler, a gedôod. Zyn dochter Agnès trouwde me Michel Baert en wierd loatr de grôomoeder van de bekende Duunkerksche koapr Jan Bart. Ierdeure wos Michiel Jacobsen dus d'oovrgrôovoadr van Jan Bart.

Michiel Jacobsen wierd in zyn gebôortestad Duunkerke ôok als nen eld geëerd. Nu nog angt er en bêeld van em an 't staduus van Duunkerke.
Slag by Duunkerke (1658)

De **Slag by Duunkerke**, die ôok wel de **Slag der Duun'n** wordt genoemd, wierd uutgevochtn ip 14 juni 1658 en wos e beslissende oovrwinnienge van e coaliesje tusschn de Franschn en d'Ingelschn teegn 't Spoansche leegr van de Zuudelyke Nederlandn, dat toen Spoans gebied wos. De veldslag koaderde in de Frans-Spoansche oorloge die al sins 1635 begonn'n wos as nen noaslêep van den Dertigjoarign Oorlog en ôok in den gelyklôopendn Ingels-Spoansche oorloge die in 1654 begonn'n wos.

An de kant van de Spanjoardn vochtn troepn van de Fransche ipstandeliengn (de Fronde) mee en ôok Ingelsche anangers van d'in balliengschap levende Ingelsche trôonpretendent, de loatere Koarel II van Ingeland, die de republiek van Oliver Cromwell wildn omverrewerpn. Deze kant stound ounder de leydienge van Juan II van Ôostnryk, de landvôogd van de Zuudelyke Nederlandn, en de tydelyk oovrgelôopn Fransche leegrcommandant Lodewyk II de Bourbon, Prins van Condé. Ze beschiktn oovr 8000 infanteristn en 5000 man in de cavalerie.

An den andern kant vochtn de Fransche en d'Ingelsche ounder 't bevel van moarschalk Turenne. Zyder beschiktn oovr 6000 infanteristn en 9000 cavaleristn.

De slag endigde in e vrêe verlies vo Spanje. An de Spoansche kant vieln der 1000 dôo en wierdn der 5000 man gevangngepakt, byst dat er an de kant van de Fransche en d'Ingelsche mo 500 dôo woarn. De Slag by Duunkerke wos dus e beslissend treffn en leydde 't joar derachter, in 1659, tot 't Vredesverdrag van de Pyreneeën woarby Spanje ounder and're e stik van de Zuudelyke Nederlandn (Artesië en stikkn van Henegouwn en Picardië) moeste afstoan an de Fransche keunink Louis XIV.
1525

1521 - 1523 - 1524 - **1525** - 1526 - 1527 - 1528
't Joar **1525** is 't 25e joar in de 16e eeuwe volgenst de christelikke joartellienge.
## Gebeurtenissn
;februoari
*24 - Slag by Pavia woarby 't leeger van Koarel V de troepn van de Fransche keunink Frans I versloegn.
Weireld Regiestre van Sôortn uut de Zêe

't **Weireld Regiestre van Sôortn uut de Zêe**  ( iengels : *World Register of Marine Species* ; ofgekort : *WoRMS* ) is e databank die de bedoelienge êt van e deeglikke en volledige lieste ip te stelln van naamn van organismn uut de zêe .

Den inoud van 't regiestre wordt ipgemakt en oundroudn deur weetnschapplikke speesjaliestn vor iedre groep van organismn. Die taksonomiestn kykn of d' informoasje die ze van alle kantn krygn, zjuuste is. WoRMS weeroud de zjuuste naamn van de zêe-organismn, moa gift ook inlichtiengn oovre de synoniemn en d' oungeldige naamn. 't Is e werk van langen oasm vô 't regiestre by t'oudn, van der zyn oltyd moa nieuwe sôortn die ountdekt en beschreevn wordn deur de weetnschapprs. En doa boovnip, de naamgeevienge en de taksonomie van de bestoande sôortn wordt dikkers verbeeterd of gewyzigd ot er nieuw oundrezoek bekend grakt. 

WoRMS wierd ipgericht in 2008. 't Is in d' êeste platse gesticht deur de Europese Unie en de gastêere is 't Vlams Instituut vô de Zêe in Ostende. WoRMS êet formêele oovrêenkomstn mê verschillnde andre projektn oovre biodiversiteit, woaroundre 't Systèèm vor Informoasje oovre de Weireld-Biodiversiteit ( iengels : *Global Biodiversity Information Facility* ) en de Encyclopedie van 't Leevn ( iengels : *Encyclopedia of Life* ). In 2008 wast de bedoelienge da WoRMS  teegn 2010 e volleedige ipsommienge zoud ên van al de zêesôortn, 't joar woarin de Tellienge van 't Zêeleevn ( iengels : *Census of Marine Life* ) grêed was . 

In meie 2012 a WoRMS liestn vô 213 001 geldige zêesôortn woavan dr 193 289 gecontrolleerd  woarn. De bedoelienge is va mêt oungevêer 240 000 zêesôortn grêed te kommn .

## Verwyziengn


## Eksterne koppliengn’
* World Register of Marine Species
RV Zeeleeuw

thumb|250px|RV Zeeleeuw
De **RV Zeeleeuw** was 'n oundrezoeksschip  da' van 1999 toe juni 2012 voarde vô de Vlamsche overheidsrêedery VLOOT, 'n oundredêel van 't Agentschap vô Maritieme Dienstverlêenienge  en Kuste (MDK). 't Schip wierd ommegebouwd toe een voartuug vô zêeweetnschapplik oundrezoek van 't Vlams Instituut vô de Zêe (VLIZ). Van 1977 toe 1999 was 't e lôodsbôote, de *Loodsboot 2* die zowel vanuut Ostende lik vanuut Vlissiengn wierd ingeschaakld.

't Schip voer vô weetnschapplik oundrezoek in de Belgische maritieme woatrs mor ook in de Fransche en Ollansche kustwoatrs, en in de Westerschelde. Dr wierdn  verschillnd' ipdrachtn vulbrocht, woaroundre e moandliksche reize vô weetnschapplikke meetienge van omgeeviengsparameetrs en zêeveugle-telliengn.

Vôdre wierd de boodmfauna oundrezocht, wierdn al de meetiengn gedoan die nasjonaal en intrenasjonaal verplicht zyn lik vô de Koadrerichtlyne Woatre. Ook wierdn de gevolgn oundrezocht vô de leef-omgeevienge  van de wiendmeulnparkn ip de Thornton- en Blighbank. Weetnschapprs van de Vlamsche weetnschapplikke instituutn en universiteitn kostn’ voartyd anvraagn.

't Schip wierd in juni 2012 vervangn deur de "RV Simon Stevin", die gebouwd wierd deur de matschappy *Damen Shipyards Group* uut  Gorinchem in Olland. 

## Eksterne koppliengn’
*  Zeeleeuw - Vessel's Details and Current Position, MarineTraffic.com
*  RV Zeeleeuw
* RV Zeeleeuw
The Bungalows

thumb|The Bungalows in 1978

**The Bungalows** woarn 'n punkband van Brugge die uutendelik de beter bekende groep Red Zebra wierdn. D'oorsproenkelike bezettienge was Peter Slabbinck (zang), Geert Maertens (gitaar), Jan Dhondt (basgitaar) en Luc De Prest (drums). Den latstn wierd deur Johan Isselee vervangn vo da den groep zn noame noar *Red Zebra* veranderde en an de Humo's Rock Rally 1980 dêelnam.
Leffrinkoeke

**Leffrinkoeke** (Frans: *Leffrinckoucke*, Nederlands: *Leffrinkhoeke*) es e gemêente in Vrankryk in't Noorderdepartement. 't Ligt in Frans-Vloandern, in 't Blootland, an de Nôordzêe (Opoalkust) en es anêengegroeid me d'agglomeroasje van Duunkerke.

## Geografie
Leffrinkoeke grenst an de gemêentn Ghyvelde, Uksem, Tetegem-Koukerke en Duunkerke.

## Histoorie
De bekendste bezienswoardigeyd van Leffrinkoeke es't fort in de duun'n anden ôostkant vande gemêente, 't *Fort des Dunes*. 't Wierd ipgericht round 1878-1880, als strategisch verdeedigiengspunt round Duunkerke. In den Êestn Weireldoorloge wierd 't fort deur de burgerbevolkienge gebruukt als verduukplekke. In den Twiddn Weireldôorloge kwam't in andn van de Duutschers. Zydder noamn 't fort were in gebruuk, en makten ervan en ounderdêel van ulder *Atlantikwall*. Ip't strange en in de duunn liggn nog restn van Duutsche artillerybunkers.
Valencia (regio)

**Valencia** (Cataloans: *Comunitat Valenciana*, Spoans: *Comunidad Valenciana*) is één van de 17 zelfstandige regio's van Spanje. In 2017 woarn der 4.935.010 inweuners. Hoofdstad is Valencia stad.

In 't noordoostn grenst de regio an Catalonië, in 't noordwestn an Aragón, in 't westn an Castilië-La Mancha en in 't zuudn an Murcia.

De regio het e styf lange kustlyne an de Middellandsche Zee. Oender invloed van de zee is 't klimoat ook milder of da van 't binneland. Doarom kommn der joarliks vele toeristn noa de streke. 

## Administratieve indeelienge
De regio Valencia is oenderverdeeld in drie provinsjes:

## Muziek uut 't land van Valensjche
* Obrint Pas, een popgroep
Vlams Instituut vô de Zêe

't **Vlams Instituut vô de Zêe** (**VLIZ**) is 't koördinoasje- en informoasjeplatform vô weetnschapplik zêe-oundrezoek in Vloandern. De Vlamsche Regeerienge richtte de instellienge ip in 1999 tegoare mê de provinsje West-Vloandern en 't Founs vô Weetnschapplik Oundrezoek.

Die oundrezoeksinstellienge êt eur tuus in Ostende en ze behêert 't Vlams Marien Data- en Informoasje Centrum (VMDC), 't Infoloket, de Zêebibliotheeke en 't oundrezoeksschip  'RV Simon Stevin' da' vanof juni 2012 de 'RV Zeeleeuw' vervangt.
 
't Bestier van ’t VLIZ bestoat uut ’n Algemêene Vergoadrienge, e Road van Bestier ( 14 leedn ) en e Weetnschapplikke Komiesje. De teegwôordige directeur êet Jan Mees.

D'instellienge givt e twêejoarliksche prys vor e persôon of vor e ploeg die 'n originêel en belangrik weetnschapplik oundrezoek uutvoert oovr'e e geneeskundige toepassienge van bepoalde diengn uut de zêe-omgeevienge.

't VLIZ eed 't Weireld Regiestre van Sôortn uut de Zêe ( iengels : *World Register of Marine Species* ) ountwikkeld en 'uusvestienge gegeevn, en ook 't Systèèm vô Zêenievoo Meetienge ( iengels : *Sea Level Monitoring Facility* ) van 't Woarneemiengs-systèèm  van 't Weireld-Zêenievoo ( iengels : *Global Sea Level Observing System* ). 

In novembre 2011 wierd 't VLIZ offiesjêel êrkend vô Weireld Gegeevns Centrum ( iengels : *World Data Center* ) deur de Intrenasjonaale Road vô de Weetnschap ( iengels : *International Council for Science* ) die in Parys zit.

## Eksterne koppliengn'
*  Vlams Instituut vô de Zêe
* Vlams Instituut vô de Zêe
* 't Vlams Instituut vô de Zêe, gast'êere van de WoRMS databank, is nu offiesjêel e Weirld Gegeevns Centrum.
Vliegpling van Cam Ranh

240px|thumb|right|Vliegpling van Cam Ranh
‘t **Vliegpling van Cam Ranh** (Vietnamees: *Sân bay Cam Ranh*, Ingels: *Cam Ranh Airport*) es e vliegpling in ’t zuud-westn van de stad Cam Ranh, in de provincie Khanh Hoa in Vietnam. ’t Vliegpling ligt ip 2&nbsp;km van de stad.
Moskou

**Moskou** (Russisch: Москва, *Moskva*) is 'n hoofdstad en de grotste stad van Rusland, vodiën ook van de Sovjet-Unie. 't Is ook de grotste stad die hêlegans ip 't Europees continent ligt.

Moskou ligt ip 'n hoogte van 156 meter boovn de zêespegel in 't hoogland tusschn de riviere de Oka en de Volga. De riviere de Moskva deurkruust de stad van nôordwest toet zuudôost over e  lengte van à peu près 80 kilometer. De brèedte van de riviere binn Moskou bedroagt 120 toet 200 meter. Derneffest stroomn der nog e stik of 120 klèindere riviern deur de stad. 't Stedelijk gebiëd hèt 'n ippervlakte van e goeie 2.511 km². Oengeveer e derde dervan bestoat uut groëngebiëd. Der zyn circa 100 parkn in de stad.

In Moskou ligt 't Kremlin, de zetel van de nationale regerienge. Moskou is 't administratief center van 't Centroal Federoal District van Rusland en is e federoale stad. Da wil zegn da 't binn Rusland dezelfste stoatus hèt lik e provinsje (oblast). Moskou ligt binn d'n oblast Moskou, moa makt er gèen dêel van uut. Wel is Moskou 't administratief center dervan. De patriarch van Moskou is 't hoofd van de Russisch-orthodoxe Kerke. 

Bekende plekn en gebouwn zyn 't Rôod Pleing, 't Mausoleum van Lenin, 't Kremlin, 't woarnhuus GOeM en verschillige kerkn lik de Sint-Basiliuskathedroale, d' Oespenskikathedroale en de Kathedroale van d' Oenbevlekte Oentvangenisse.
thumb|center|600px|'t Rôod Pleing
Sint-Petersburg

**Sint-Petersburg** (Russisch: Санкт-Петербург, *Sankt-Peterboerg*) is e stad in 't nôordwestn van Rusland. 't Is achter Moskou de grotste stad van 't land en e belangryk industrieel, weetnschappelik en cultureel center. De stad ligt in e deltagebiëd an de moendienge van de riviere de Neva in de Nevaboaie, 't ôostelikste dêel van de Finsche Golve.  

Sint-Petersburg is de zetel van d'n oblast Leningrad, moa 't makt er  zelve gèen dêel van uut. De stad noemde van 1914 toet 1924 **Petrograd** en van 1924 toet 1991 **Leningrad**. Mè zyn architecteure uut de 18e en 19e êeuwe, zyn grachtn, zyn lange rechte stroatn, hoovn, parkn en paleizn is de stad styf populair by toeristn.
Ferdinand III (HRR)

**Ferdinand III** (Graz, 13 juli 1608 – Weenn, 2 april 1657), van ‘t Huus Habsburg, was keizer van 't Hillig Rôoms Ryk van 1637 tout 1657. Je was ook keunienk van Hongareye en Boheemn, en eirtshertog van Ôostnryk. 

Je was de derde zeune van keizer Ferdinand II en Maria Anna van Beiern (1574-1616). Je componeerde muziek.

Je probeerde vrede te sluutn me Vrankryk en Zweedn, mo de Dertigjoarign oorloge blêef nog elf joar deurn en endigde uutendelik in 1648 met de Vrede van Westfalen.

De 20stn februoari 1631 trouwde  Ferdinand in Weenn me zyn êeste vrouwe, Maria Anna van Spanje. Ze was zyn nichte want heur moeder en zyn voader woarn broere en zuster. Ze was e dochter van Filips III van Spanje en Margaretha van Ôostnryk. 

Met heur krêegt ie zes jounges. J'had ook nog e zeune me zyn twidde vrouwe en vier jounges me zyn derde vrouwe.

Zyn oudste zeune Ferdinand IV was keunienk van Boheemn, Hongareye en Rôoms-Duutsche keunienk, mo je stierf al in 1654 an zyn 20 joar, nog vo dat ie keizer kost zyn. Zyn joungere broere Leopold I volgde Ferdinand III ip als keizer.
Ferdinand IV (HRR)

**Ferdinand IV** (Weenn, 8 september 1633 - Weenn, 9 juli 1654), van ‘t Huus Habsburg, was Rôoms-Duutsche keunienk en keunienk  van Hongareye en Boheemn.  Je kost gin keizer zyn deurdat  ie vo zyn voader stierf. Zyn joungere broere Leopold I volgde zyn voader ip as keizer.

Ferdinand was den oudste zeune van Ferdinand III en Maria Anna van Spanje, dochter van Filips III van Spanje en Margaretha van Ôostnryk. J’is an zyn 20 joar gestorvn an de pokkn.
Lisa Gerrard

thumb|<center>Lisa Gerrard in 2009
**Lisa Germaine Gerrard** (Melbourne, 12 april 1961) is een Australische zangeresse, muzikante en componiste. Ze gerakte bekend met de groep *Dead Can Dance* tegoare me zanger en muzikant Brendan Perry.

Z'het in 2000 de *Golden Globe* en een *Oscar* gewonn vor eur bydroage an de soundtrack van de film *Gladiator*. Ze werkte ook mee an de soundtrack van *Man on Fire* (2004).
Andalusië

**Andalusië** (Spoans: *Andalucía*) is één van de 17 zelfstandige regio's van Spanje. In 2010 woarn der 8.370.975 inweuners. D'hoofdstad is Sevilla.

Andalusië ligt in 't zuudn van Spanje. 't Grenst in 't noordn an Extremadura en Castilië-La Mancha, in 't oostn aan Murcia, in 't zuudn an de Middellandsche Zee en Gibraltar, en in 't westn an Portugal en den Atlantischn Oceoan.

## Administratieve indeelienge
Andalusië is oenderverdeeld in acht provinsjes:
Servië

**Servië** (Servisch: Србија, *Srbija*), officieel de **Republiek Servië** (Servisch: Република Србија, *Republika Srbija*), is e land in 't zuudoostn van Europa. Sedert 5 juni 2006 is 't een oenofhankelike stoat, achter da 't 85 joar lank e deel was van Joegoslavië en tusschn 2003 en 2006 van de confederoasje Servië en Montenegro. D' hoofdstad van Servië is Belgrado. 

De Servische Republiek is e deelgebied van Bosnië-Herzegovina en dus nie 't zelfste of Servië.
thumb|left|<center>Koarte van Servië

## Steedn
De tien grotste steedn van Servië zyn: (Kosovo nie meegerekend)
#Belgrado (1.120.090 inweuners), hoofdstad
#Niš (236.722)
#Kragujevac (211.580)
#Novi Sad (186.312), hoofdstad van Vojvodina
#Subotica (99.980)
#Zrenjanin (79.770)
#Pančevo (77.090)
#Čačak (73.220)
#Leskovac (63.180)
#Smederevo (62.800)
1622

1619 - 1620 - 1621 - **1622** - 1623 - 1624 - 1625
't Joar **1622** is 't 22e joar in de 17e eeuwe volgenst de christelikke joartellienge.
## Gebeurtenissn
[thumb|Schilderie van de Medici-cyclus deur [Rubens: Ankomst van Maria de' Medici in Marseille]]
*In februoari bestelt Maria de' Medici, keuniginne van Frankryk, by Peter Paul Rubens e  reekse van 24 schilderien over eur leevn, vor in 't Palais du Luxembourg in Parys.
## Geboorn
*Willem van der Borcht, Brabantsche schryver en dichter
## Gestorvn
;februoari
* 19 - Frans Pourbus de Joengern, Broabantsche kunstschilder en zeune van Frans Pourbus den Oudn
;meie
* 15 - Petrus Plancius (Pieter Platevoet), Vlamschn dominee en weetnschapper
1625

1622 - 1623 - 1624 - **1625** - 1626 - 1627 - 1628
't Joar **1625** is 't 25e joar in de 17e eeuwe volgenst de christelikke joartellienge.
## Gebeurtenissn
thumb|De overgoave van Breda (Diego Velázquez)
* 23 april - Maurits van Oranje,  stadhouder en kapiting-generoal van 't leger van de Republiek der Zeevn Verenigde Provinciën sterft an zyn 57 joar. Zyn halfbroere Frederik Hendrik van Oranje volgt hem ip. Je probeert Breda te reddn binst 't Beleg van Breda, moa da lukt nie. Noordwest-Brabant komt were oender Spoans gezag.
* 5 juni - Spoansche troepn oender Ambrosio Spinola veroovern Breda achter e beleg van neegnenhalve moand.
## Geboorn
*Artus Quellinus II, Vlamschn beeldhouwer
## Gestorvn
;april
*23 - Maurits van Oranje
Jakoeb Kolas

thumb|Jakub Kolas
**Jakoeb Kolas** of **Jakub Kołas** (Wit-Russisch: Яку́б Ко́лас), pseudoniem va Kanstantsin Michajlavitsj Mitskevitsj (Канстанці́н Міха́йлавіч Міцке́віч), (Stoebtsi, 22 oktober 1882 - Minsk, 13 ogustus 1956), was e Wit-Russische schryver en dichter. Je wierd in 1926 'Schryver van 't Volk' van de Wit-Russische Socialistische Sovjetrepubliek en was vanaf 1929 vicepresident van de Wit-Russische Wetenschapsacademie. 

Jakoeb Kolas stoend bekend voe ze sympathiê voe 't 'geweun boerevolk'. Ze pseudoniem 'Kolas' wil zeggen 'groanoare'. Je schreef oender andere de dichtbundels *Liedjies van de Gevangenschap* (1908) en *Liedjies va Verdriet* (1910), de losse gedichten *E nieuw Land* (1923) en *Simon de Musicus* (1925), verhoalen en toneelstikk'n. Ze gedicht *D'Hutte van de Visser* (1947) goat over de worstelienge die volgde ip 't toetreden van Wit-Rusland toet de Sovjet-Unie. Z'n trilogie *Ip e Kruusienge* (1954) beschryft 't leven van 't boerevolk en de *intelligentsia* in den tyd vô de revoluusje.

In 1946 en 1949 wont'ie de Stoatsprys van de Sovjet-Unie.

## Referensjes
1741

't Joar **1741** is 't 41e joar in de 18e eeuwe volgenst de christelikke joartellienge.
## Gebeurtenissn
thumb| 
* 17 april - Karel van Lotharingen, de broere van Frans I Stefan,  wordt benoemd toet landvoogd van de Oostnryksche Nederlandn. Je moe landvoogdesse Maria Elisabeth bystoan, die sukkelt met e zwakke gezoendheid.
* 12 september - Achter da Maria Elisabeth de 26stn ogustus gestorvn is, wordt landvoogd Karel van Lotharingen tydelik vervangn deur Friedrich August von Harrach-Rohrang.
*Georg Friedrich Händel  componeert zyn oratorium *Messiah*.
*26 november - Oostnryksche Successieoorloge: Fransche en Beiersche troepn bezettn Praag.
## Geboorn
;moarte
*13 - Jozef II, keizer van 't Hillig Rooms Ryk
;december
*10 - Aagje Deken, Hollansche schryfster

## Gestorvn
;moarte
* 13 -  Renier Roidkin, Woalsche schilder
;april
* 22 - Mathieu Elias, Frans-Vlamsche schilder
;juli
* 28 - Antonio Vivaldi, Italioansche componist
;ogustus
* 26 - Maria Elisabeth van Ôostnryk, landvoogdesse van de Zuudelike Nederlandn.
1401

1398 - 1399 - 1400 - **1401** - 1402 - 1403 - 1404
't Joar **1401** is 't 1e joar in de 15e eeuwe volgenst de christelikke joartellienge.
## Gebeurtenissn
thumb|<div class="center">Werk ip panêel van den Italioansche schilder Spinello Aretino (1401)</div>
*Bouw van de Gentpôorte, één van de Brugse stadspôortn die een oenderdêel woarn van de Brugse stadswalln. 
*In de Vrede van Bolsward onderwierpn de Friezn under an 't grafelik gezag van Olland.
## Geboorn
*Jacoba van Beieren, (1401-1436), gravinne van Olland, Zêeland en Henegouwn
;oktober
* 27 - Catharina van Valois (1401-1437), dochter van Karel VI van Vrankryk en vrouwe van Hendrik V van Iengeland en Owen Tudor
;december
*21 - Tommaso Masaccio, Italioanse schilder

Ofbeeldienge:Jan van Eyck 097.jpg|Jacoba van Beieren deur Jan van Eyck
Ofbeeldienge:Masaccio Self Portrait.jpg|Zelfportret van Masaccio
1383

1380 - 1381 - 1382 - **1383** - 1384 - 1385 - 1386
't Joar **1383** is 't 83e joar in de 14e eeuwe volgenst de christelikke joartellienge.
## Gebeurtenissn
* Beleg van Yper (belegering dur d'Iengelse en de Gentenoars).
* 't Begun van 't ende voo d'Ypersche loakncommerse
## Geboorn
## Gestorvn
Rakel

thumb|Een outn ooirakel
thumb|E zwoare rakel voe erde en stên'n
thumb|E lichte rakel voe bloaren en gras

Een **rakel** of **reefe** is ee stik tuungereedschap da gebruikt kan wordn voer een dêel van den hof dat al grof effn ligt fynder nog meer 't effenn. Doby kant er ook e bladrakel gebruukt wordnn gelyk een sôorte buster voe gevolln bloaren of ofgemooid gras van de pelouze gazon te vagen. Er bestoat ôok een hooivorke, die gebruukt wordt voe gras en ooi tegoare te rakeln.

## Tuungereedschap
Er zyn verschillnde sôorten rakels, rakels met dinne tandn die dichte by mallekoar zittn of grove tandn die verre uut mallelkoar stoan. Die rakel wordt ôok wêl ee klauwe genoemd.

Ee rakel of klauwe kan ook in de platse van een [egge gebruukt wordn by 't zooien. Vó 't zooien deur in de groend klêene vortjes te makn en achter 't zooien voe die vortjes were toe te makn. Os de groend achter 't zooien wordt toegelopen ka je met den achterkant van de rakel de groend wêere e bitjie losmakn, wodeure dat de groend minder rap uutdrôogt.

Voe de dôo bloaren en gemooid gras wordt olsang mêer een bladblaozer gebruukt. 't Lawaai dorvan is een bron van colère voe d' omgevienge. De rakel is e stil en gôed materioal voer en pelouze zoender bloaren.

## Grasrakel
Er bestoat ôok een handhooirakel, wovan dat de tandn mêestal van oet gemakt zyn. Die rakel wier vroeger gebruukt voe het wiéssen ( van't ooi. Tegenwordig zyn de rakels gemakt van plastiek. Er zyn nog boern die de rakel gebruukn voe 't gras tegoare te rakeln woorby da ze nie met under machien'n kunn'n gerakn.
Toespelle

thumb|Een toespelle of sluutspelle
thumb|D' in 1849 verkregen octrooie ip de toespelle, U.S. patent #6,281

Een **toespelle** of sluutspelle is een dienk voe twi stîkkn stoffe an mekoar vaste te makn. Oorsproenkelik kwamte toespelle  van de Mycen'n, woarschynlik in de periode 3000-1200 vô Christus. Ton woarn ze bekend oender de name *Fibula* en wierdn juuste gebruukt gelik vandage.

In 1849 wierd de toespelle ipniev uutgevonden dur Walter Hunt. Dur't angoan van e wedd'nschap med e moat voe $15, wast'je de recht'n ip'd octrooie weere kwyt. Die moat eet d' octrooie loater wêere deureverkocht voe $400 an de 'W. R. Grace and Company'.

Een toespelle is gemakt van goêd, mo buugboar metol. Deur de parallelle kant'n in te duwn, goat de spelle oapen. De *veilighyd* bestoat'erin, dat de punt van de spelle veilig in't kaptjie weggestoakn zit. Vroeger wierden ze veel gebruukt voe kienderdoekn toe te spelden, mo tegenwôordig mêer voer a tydelike iplossynge by kapotte klêeren of voer etwa vaste te mak'n gelyk voe decoroatjies lik corsag'n.

## Punk
In de joarn 70 van de 20e eeuwe wier de toespelle êene van d'iconen van de punkbewegienge en binn'n die stromienge in de jeugdcultuure oender mêer gebruukt vo dat de piercing ipkwam


Ofbeeldienge:Walter Hunt.jpg|Walter Hunt, den uutviender van de toespelle
Ofbeeldienge:Kilt pins 001.jpg|Toespelle voer een Kilt toe t'oed'n
Ofbeeldienge:Beginning a friendship bracelet.jpg|Met een toespelle een vriêndschapsbandetjie begunn'n
Ofbeeldienge:Ear-safetypin.jpg|Toespell'n in de punk moade


## Referentie
Mustafa Kemal Atatürk

thumb|Mustafa Kemal Atatürk

**Mustafa Kemal Atatürk**, geboorn **Mustafa**, loater **Gazi Mustafa Kemal Pascha** (Thessaloniki (nu Grieknland), 19 meie 1881 - Istanbul (Turkeye), 10 november 1938) was den êeste president van Turkeye. 

Mustafa Kemal was de groundlegger van 't moderne Turkeye. Deur nem is Turkeye e stoat ekommn woa da polletiek en godsdienst van makoars eschêen zyn. Zyn bynoame is Atatürk (voader van de Turkn).
Katlynepôorte

thumb|De Katlynepôorte in 1831.

De **Katlynepôorte** was e stadspoorte in Brugge. De poorte was gelegen an 't ende van de Katlynestroate. De naame van de poorte wordt nog oltyd gebruukt voe de platse wo da ze vroeger lag. An de Katlynepôorte lig nu nog een droaibrugge over de Riengvoart, de Katlynepoortbrugge.

De Katlynepôorte was de platse wo da je Brugge verliet richtienge Kortryk. 't Was éene van de poort'n die deel uutmakten van de twidde vesten, gerealisird in 1297. De pôorte lidde in dien tyd no de Sinte-Katarina parochiêe, worvan dat de kerke buut'n de stadsmeuren lag. Die kerke wierd ofgebrôoken in 1578.

Ol in 1401 was de Katlynepôorte bouwvallig. Achter 't ofsmyten wier ze direct herbouwd. In 1782 wierd de binnenpôorte ofgebroken; de reste van 't complex volgde in 1862. De vôorpôorte is bôovendien pas in 1753 herbouwd. Ip 't fotôotjie zie j'ôak nog de Gentse barge, die regelmoatig de verbiendienge makte mé Gent; een dienst die bestoend tusschen 1624 en 1911.

## Zied ook noa
* Brugsche stadspôortn
Frank Deboosere

thumb|Frank Deboosere in 2013

**Frank Deboosere** (Mecheln, 1 ogustus 1958) is e Vlamsche wêerman voe de VRT.

Deboosere ed e kandidoatsdiplom in de wetenschappn, richtienge Natuurkunde, en gieng loater regentoat Nederlands, Iengels en Geschiedenisse studeern.

J'is getrouwd med Hilde Simons, die in 1987 oak hêel kort weervrouwe was voe de VRT. De familieje Deboosere weund in Meise (Westrode) en hêd vier joenges.

Od in moarte 1987 de leegte die Armand Pien achterliêt moest opgevuld wordn, wierden vier presentoators aangenomn: Georges Küster, Bob De Richter, Frank Deboosere en zyn vrouwe Hilde Simons. Zy wierd achter zes moandn, in de zoamer van 1988, ipgevolgd dur Peggy De Meyer. Deboosere presentirde zyn êeste weerbericht ip 12 moarte 1987. In 1993 hieldn Bob De Richter en Peggy De Meyer d'ermee ip. Zynder wierden vervangn dur Eric Goyvaerts, Sabine Hagedoren en Ron Cornelissen. In 1997 wier beslist de VRT-weerploege of te slankn. Sindsdién prisentirt Frank Deboosere ofwisselnd mê Sabine Hagedoren 't weerbericht ip de VRT-televiesje.

Iedere latste vrydagavond van de moand (buut'n binst de zoamermoandn juli en ogustus) presentirt Frank Deboosere den Astroclub ip de Volkssterrewacht Mira in Grimbergn, woar datje t'y sins 1984 actief vrywillig meewerkt.

In 1994 wierd ie dur de Snorrenclub Antwerpn toe "Snor van't Joar" verkoazen. In 1999 ét je zyn snor ofgeschoarn.

In 1997 kreeg't ie den êersten Wablieft-prys voe de 'kloare toale' dat'ie bist zyn wêervertellienge en de presentoaschjie van 'De kip of het ei' gebruukte.

Sins 2003 is't ie vôorzitter van "Kom Op Tegen Kanker".

In 2007 en 2008 was't ie oak te zién in *Man Bijt Hond* os "t milieuvintje", een rubriek waarin dat'ie (lik e klêen groeên vintje) typs gaf voer energié te spoaren. Je was oôk kort te ziên in F.C. De Kampioen'n.

In het koader van't Internationoale joar van de sterrekunde (nor anleidienge van de vieroenderste verjoardag van't gebruuk van den telescoop dur Galileo) is't ie ambassadeur van de sterrekunde.

In 2009 kreeg't ie os vôorzitter van Kom Op Tegen Kanker de bosereprys van de Verêenigienge voe Bus in Vloanderen.

Ip moandag 12 maart 2012 wierd ie geviêrd met zyn 25 joarigen jubelee va wêerman.

## Bibliografiêe
**Weer & Milieu*, Globe/Roularta Books, Groot-Bijgaarden, 1996
**Reis door het heelal*, Standaard Uitgeverij, 2008
**Meer weer*, Roularta, 2009

## Referensjes


## Externe lienk
* Website van Frank Deboosere
Daniël Termont

thumb|Daniël Termont

**Daniël Termont** (Gent, 19 meie 1953) es e Vlamsche polletieker, en va 2007 den burgemêester va Gent, d'ôofdstad van Ôost-Vloandern. Ie zit by de Sp.a.
Oeschem

**Oeschem** (in 't Frans: *Uxem*) es e gemêente in Vrankryk in 't Noorderdepartement. 't Ligt in Fransch-Vlaenderen, dichtby Duunkerke, in 't Blootland.

## Geografie
't grenst an de gemêentn Leffrinkoeke, Tetegem-Koukerke, Warrem, Gyvelde. Oeschem es mo e klêen dorptje me e plat landschap en vôorol landbouwactiviteitn. In't nôordn es Oeschem van de zêe geschêed deur d'ottostrade A16 en an de zuudkant kundje d'euvels van Fransch-Vlaenderen ziene.

## Histoorie
De noame Oeschem es van Saksischn ôorsproung, gelyk olle noamn van plekkn die endign ip *-hem*. 't Dorptje es vo't êest vermeld in 981 in e werk uut de Sint-Pietersabdy van Gent als ounderdêel van de kasselry Bergn.
thumb|center|De Sint-Amandskerke in Oeschem

## Referensjes
Bambeeke

**Bambeeke** of **Bambeke** (/ba.mbe.kə/) (in 't Frans: *Bambecque*) es e gemêente in Vrankryk in 't Noorderdepartement. 't Ligt in Fransch-Vlaenderen in de Franschn Westoek teegn De Schreeve, in't Frans-Vlamsche Houtland. Bambeeke grenst an de West-Vloamsche gemêentn Oalveringem (mêer bepoald an de dêelgemêente Bevern) en Poperienge (an de dêelgemêente Roesbrugge-Oarienge) en ôok an de Fransche gemêentn Outkerke, Herzel, Wormhout, Westkappel, Respoeë en Ôostkapelle.

In Bambeeke verloat den Yzer Vrankryk en komt ze West-Vlaenderen binn'n. By de gemêente ôort ôok nog 't gehuchtje Kruystraete, ip apeupri twêe kilomèiters an den ôostkant van't center van Bambeeke, an de boane tusschn Oundschote en Stêenvôorde.

## Beziensweirdigeedn
* De Sinte-Omaerskerke, en allekerke die bist de Beeldnstorm in brokk'n gesleegn es, mor erbouwd es in d'achttiende êeuwe
* 't Kastêel Ingelshof

## Bekende inweuners
* Rémi Isoré (1852-1900), jezuïet die vermôord es gewist bist de Boksersoorloge in China

thumb|center|250px|De Sinte-Omaerskerke in Bambeeke

## Referensjes
Mahmud al-Kashgari

**Mahmud al-Kashgari** (Oeigoers: مەھمۇد قەشقىرى‎ Mehmud Qeshqiri, Turks: Kaşgarlı Mahmut, Arabisch: محمود بن الحسين بن محمد الكاشغري‎ - Maḥmūd ibnu 'l-Ḥussayn ibn Muḥammad al-Kāšġarī; 1008-1102) was een elvde-eeuwse Oeigoerse wetenschapper en toalkundign. Je was oak den oedst bekendn Turkoloog. J'is vorol bekend gewordn dur zyn vergelyknde studije no de verjschillnde dialicten van de Turkse toaln.

Zyn voader Husseyn was burgemêester va Basgan en famillije van de Karachanid'n. Zyn moeder Bibi al-Basri was een Arabisjche vrouwe.

Mahmuds woardnboek bevat neffest woardenlystn oak e koarte van de toenmoalige verspreidienge van de Turksche volkern en Oud-Turkjsche poëziêe.

Mahmud stierf ip 97-joarige leeftyd in Opal, e klêene stad in 't westn van Kashgar. Ip zyn graf stoat e mausoleum en je wordt dur d'Oeigoern voer e belangryk nationoal figeure gezîen.
Herzele

[thumb|Ligginge binn 't [arroundissement Aalst in de provinsje Oost-Vloandern 
]]
thumb|Sint-Martinuskerke 
thumb|Scheepnhuys
thumb|Burcht van Herzele
**Herzele** is e plekke en gemeente in de Belgische provinsje Oost-Vloandern. De gemeente hèt een ippervlakte van 47,9 km² en telt 18.928 inweuners (2024).

Flag of Herzele.svg
Herzele wapen.svg

Herzele was vroeger een heerlikheid. In de zeevnste êeuwe wierd de burcht van Herzele ipgericht, de weunplekke van d'heern van Herzele, woar dat er dikwyls boel was, lik gevechtn tusschn de Gentenoars en de groaf van Vloandern. D'here van Herzele vocht in 1302 in de Guldnspoornslag an de kant van de Vloamingn. 

De gemeente ligt in de Denderstreke en de Vlamsche Ardenn. 't Groundgebied van Herzele wordt deurkruyst deur twèe beekn: de Meulnbeke en de Meulnbeke-Ter Erpenbeke.
## Deelgemeentn

Herzele grenst an de volgnde gemeentn:
* Sint-Lievens-Houtem (Sint-Lievens-Houtem & Letterhoutem)
* Erpe-Mere (Burst & Aaigem)
* Ninove (Aspeloare & Voorde)
* Geroardsbergn (Ophasselt & Smeerebbe-Vloerzegem)
* Lierde (Sint-Maria-Lierde)
* Haaltert (Heldergem)
* Zottegem (Oombergn, Leeuwergem & Grotenberge)
## Polletiek
*Burgemeester: Benjamin Rogiers (Open Vld)
*Bestier: Open Vld, CD&V
*Zetels: 25 (2024-2030)
**Open Vld: 12
**CD&V: 5
**Vlaams Belang: 3
**N-VA: 2
**Leef!: 2
**Vooruit: 1
Herzel

**Herzel**, West-Vlams: **Herzele** (Frans: *Herzeele*, Nederlands: *Herzele*) es e gemêente in Vrankryk in 't Noorderdepartement. 't Ligt in Frans-Vloandern, in 't middn van't Houtland. 

## Geografie
't Grenst an de gemêentn Bambeke, Outkerke, Winnezele, Oudezele, Wormhout en Wilder.
In Herzel zyn der surtout landbouwactiviteitn en der es ôok e natuurreservoat by de valleye van de Klêene Beeke (*Le Vallon de la Petite Becque* in't Frans), en den Yzer passeert er.

thumb|center|Zicht ip de Maria-Assumpsjekerke van Herzel

## Referensjes
1793

1790 - 1791 - 1792 - **1793** - 1794 - 1795 - 1796
## Gebeurtenissn
[thumb|De moôrd ip Marat deur [Jacques-Louis David]] 
;januoari
* 21 - Louis XVI van Frankryk wordt veroôrdeêld vo verroad en terechtgesteld met de guillotine.
;februoari
*1 - Frankryk verkloart d' oorloge an Iengeland en de Verenigde Provinciën.
*16 - De Fransche generoal Charles-François du Périer, markies Dumouriez, valt de Republiek binn. De Zudelikke Nederlandn wordn g'annexeerd by Frankryk.
;moarte
*De Sansculottn plundern de groavn van Albrecht en Isabella en van Karel Alexander van Lotharingen in de Sint-Goedelekerke in Brussel. Ze pakkn al 't marmer, zilver en goud mee en de kunstwerkn wordn anzien lik 'artistieke veroveriengn van de revolutie'.
*18 - Slag van Neerwinden: d' annexoatie van de Zudelikke Nederlandn by Frankryk wordt tenietegedoan. Charles François Dumouriez wordt versleegn deur 't Oostnryks leger. Der begunt uutgebreid internationaal diplomatiek overleg over de toekomst van de Zudelikke Nederlandn. Karel van Oostnryk-Teschen, derde zeune van Keizer Leopold II, wordt landvoogd van d' Oostnryksche Nederlandn toet 1794.
;meie
*18 - Frankryk annexeert 't prinsbisdom Luuk.
;juli
*13 - De Fransche revolutionair Jean-Paul Marat wordt in zyn bing vermoôrd deur Charlotte Corday. Zy endigt oender de guillotine.
;september
*8 - Fransche overwinnienge in Hondschoote.
;oktober
*16 - Marie-Antoinette, de Fransche keuniginne, wordt lik eur vint Louis XVI terechtgesteld met de guillotine.
## Geboorn
;april
*19 - Ferdinand I van Ôostnryk 
;juli
*13 - John Clare, Iengelschn dichter
Oudezele

**Oudezele** (in't Frans: *Oudezeele*) es e gemêente in Vrankryk in't Noorderdepartement. 't Ligt in Frans-Vloandern, in't Outland. Oudezele es e dorptjen met e surtout agroarisch karakter. 't Grenst an de gemêentn Herzeele, Outkerke, Winnezele, Stêenvôorde, Kassel en Harrevôorde. Bezienswoardigheedn zyn de Kerke van Sent-Jan Den Doopr en de Britse ôorlogsgroavn uut den Twiddn Weireldôorloge ip 't kerkof.

[thumb|left|De [Reus|reuzn van Oudezele]]
Wilder

**Wilder** (in't Frans: *Wylder*) es e gemêente in Vrankryk in't Noorderdepartement. 't Ligt in Frans-Vloandern in't middn van't Outland. 't Ligt dichte by den Yzer en by de soamnvloeiienge van den Yzer en de Penebeke. 't Grenst an de gemêentn Kwoadyper, West-Kapel en Wormout.

Deur zyn goe liggienge vo den Yzer oovr te steekn lag Wilder in tydde van de Romeinn an de boane tusschn Kassel en de Nôordzêe (woar de boane stopte in't gebuurte van't teegnwoordige Tetegem). Verzeker addn de Romein'n ier e brugge gebouwd vo den Yzer makkelyker te kunn'n oovrsteekn. Significante vo da vroeg bestoan van Wilder es ôok zyn noame want die es van Gallo-Romeinschn ôorsproung, wa da zeldzoame es in de nôordkant van Frans-Vloandern omda't gebied in dien tyd vo't grôotste gedêelte ounder woatr stound (vandoar da vele dorptjes pas loatr gesticht zyn, dus achter de settelienge van de Germoan'n en doaroum e Germoansche noame en). Wilder komt van *Wilra* wa da komt van *villare*, e klêene Romeinsche boerdery.

## Bezienswoardigeedn
* De Sint-Moartnskerke in gotische styl die in 1829 es erbouwd gewist. Binn'n in de kerke vind je ounder and're nen tableau uut 1651 van de schoole van Jacob Jordaens.
* De kapelle van de *légion d'honneur* die in 1864 gebouwd es gewist deur kolonel De Brenne die er zyn eign kruus gewyd et die em gekreegn ad achter de slag van Solferino in 1859
Houtland (Vrankryk)

[thumb|[Gemêente|Gemêentn die volledig of met'd hoofdplatse in het Houtland liggn]]

t **Houtland** is e fysisch-geografisch gebiêed in de Franschn Westoek, in het Franse Noorderdepartement, geleegn tusschn't platte Blôotland en't Leiedal. 

't Houtland (met Sint-Omaars) is Frans gewordn achter de slag aan de Peene in Nôordpeene in 1677.

't Houtland is voer een dêels vrêe plat en voer een dêel vrêe heuvelachtig gebîed, dad ansluut ip it gelykoardig gebîed in 't West-Vlamssche dêel van de Westhoek en wordt tegoare 't West-Vlams Heuvelland genoemd. De twi rijn ôost-westgericht' heuvls zyn yzerhoudend en bedekt mé zandstêen. 't Gebîed is landelik en wordt gekenmerkt deur intensieve landbouw mé zowel weide- as akkerland.

De belangrikst' heuvels ('bergen') zyn, van ôost noa west:
* Zwortnberg (*Mont Noir*, 152 mèiters)
* Kokereelberg (*Mont Kokereel*, 110 mèiters)
* Boeschepeberg (*Mont de Boeschepe*, 129 mèiters)
* Katsberg (*Mont des Cats*, 164 mèiters)
* Wouwenberg of Uwenberg (*Mont des Recollets*, 155 mèiters)
* Kasselberg (*Mont Cassel*, 176 mèiters)
* Woatnberg (*Mont de Watten*, 72 mèiters)

Ten zuudn van die heuvelrije lig nog e rije mé lagere heuvels, die endigt in't Houtland:
* Ravensberg (*Ravensberg*, 70 meter)
* Rijselberg (*Mont de Lille*, 43 meter)

De twêe rijn beginnn in't West-Vlamse Heuvelland.

Belangrykste plaatsn in't gebîed:
* Belle (*Bailleul*)
* Haezebroek (*Hazebrouck*)
* Kassel (*Cassel*)
* Stêenvôorde (*Steenvoorde*)
* Wormhout (*Wormhout*)
Zermezeele

**Zermezeele** (in 't Nederlands: *Zermezele*) es e gemêente in Vrankryk in 't Noorderdepartement. 't Ligt in Fransch-Vlaenderen in 't Houtland.

## Geografie
Zermezeele grenst an de gemêentn Ledringem, Wormhout, Arrevoorde, Blaeuwkappel en Arneke.

't Gebied van Zermezeele lag in den Oudeyd an de steënstraete tusschen Kassel en de Noordzeë. 't Durp zelve i zyn origine in tydde van de Frankn, te ziene an de Germoansche ôorsproung van de noame van de plekke die in 1190 nog eschreevn wierd lyk *Harmingesele*.

## Bezienswoardigeedn
* De Sinte-Omaerskerke, e gotische Hallekerke die in zyn gehêel dateert uut de 16de of 17de êeuwe, mo woarvan stêen'n uut de façade vele ouder zyn.
* De kapelle van d' heern va Wische, die gebouwd es in 1425 en êest en apart gebouw wos mo loatr verboundn es gewêest me de kerke.

## Referensjes
Blaeuwkappel

**Blaeuwkappel**, **Wemoarskapelle** of **Wemaerskapelle** (Frans: *Wemaers-Cappel*, Nederlands: *Wemaarskappel*) es e gemêente in Vrankryk in 't Noorderdepartement. 't Ligt in Frans-Vloandern in 't Houtland. 

## Geografie

't Grenst an de gemêentn Zermezeele, Arrevoorde, Kassel, Zuudpeëne, Ochtezele en Arneke.
Blaeuwkappel es e klêen dorptje an de westkant van de Kasselberg. 

## Histoorie

't Gebied van Blaeuwkappel ligt tusschn de tracés van twêe oude Romeinsche heirboan'n, te zeggn de boane van Kassel richtienge 't nôordn na de Nôordzêe en de boane van Kassel richtienge 't westn na Woatn en Bonen. De romoansche kerke i nog stikkn uut de 12de êeuwe en es de oudste van't kantong, oloewel dat er loatr gotische stikkn an zyn toegevoegd.

## Referensjes
Ochtezele

**Ochtezele** (in't Frans: *Ochtezeele*) es e gemêente in Vrankryk in't Noorderdepartement. 't Ligt in Frans-Vloandern in't Outland. De Penebeke strôomt deur Ochtezele. 't Grenst an de gemêentn Arneke, Wemoars-Kapel, Zuudpene, Nôordpene en Rubroek.
Rockoxuus

thumb|''Vlamse spreekwôordn'' van Pieter Brueghel de Joengn
thumb|Binnenhof van 't Rockoxhuus
Het **Rockoxhuus** is e vroeg zeventiend'-eeuws historisch pand in de Keizerstroate in Antwerpn. Nicolaas Rockox (1560 - 1640), burgemêester, humanist, mecenas en kunstverzameloare kocht het pand in 1603, os 't *De Gouden Rinck* heette, tegoare me 't huus der nevenst. Rockox liet de twi pandn toet een patriciërsuus verbouwn. Achter dat de latstn erfgenaam van Rockox dôod was, wierd de Vlamse renaissancegevel van zyn weunienge an 't begun van d'achttienste eeuwe vervangn dur een classicistische gevele. Een volgende grôote restauroatie gebeurde in 't twidde decennium van de twientigste eeuwe. Uut die periode datert een twidde galery in de binnenhof van 't huus.

De KBC-bank kocht het pand in 1970 en oender auspiciën van de bank wier gelyktydig de vzw Museum Nicolaas Rockox ipgericht, belast met de restauroatie en de surveillance van 't pand. Tusschen 1972 en 1977 wierd het gebouw ommegevormd toet en museum en polyvalente ruumten. 't Uus getuugt van de zeventiend' eeuwse culturele rykdom en uutstroalienge van Antwerpn.
 
't Rockoxhuus et byzoender meubilair (woroender kunstkabinettn, kistn en schôone gesculptirde kassn), kiramiek, bildhouwwerkn, wandtapytn en e grôote verzamelieng schilderien van oender andere Rubens, Antoon van Dyck, Jacob Jordaens, Joachim Patinir, David Teniers de Joengn, Joos de Momper, Frans Snyders, Jan Brueghel de Oegden en Pieter Bruegel de Joengn.

## De binnenhof
De binnenhof is een evocoatie van de vroeg zeventiend-eeuwse stadstuun die Rockox nor olle waarschynlikheid aad. Je bestelde plantn, heesters en boomptjies in Aix-en-Provence, by de botanicus en humanist Nicolas Claude Fabri de Peiresc (1580-1637). De zendienge is gedocumenteerd via begeleidnde briêfwisselienge die bewoard bleef. Een poar van die plantn gelik olyfboomn, oleanders, styraxn, een fluweelbôom en veel andere zyn nu wêer in dien hof te zien. Bist de lente zyn der tulpn te zien en in de zoamer versiern lelies den hof. 

Den hof evoluerde toet e platse wo weetnschap, kunst en filosofie mekoar voendn. Rockox ad een ôop tuuntraktoatn en filosofische werkn van Justus Lipsius, wien da'tje persôonlik kende. Oak Abraham Ortelius, Christoffel Plantijn en Jan Moretus maktn dêel uut van zyn kennissekrieng. Peter Paul Rubens noemdege em zyn "vriendt ende patroon".

De vier deurn van den hof zyn beschilderd dur leerliengn van d'Artesis Hogeschoole in Antwerpn, trompe-l'oeils van in zeventiende-eeuwse stadshoovn, vorol voe d'illusie ip te roepn van een grôotn hof en 't perspectief te versterkn.

## Externe link
*Het Rockoxhuis
Tryntje

**Tryntje** (*Spinus spinus* of *Carduelis spinus*, *Sijs* in't Nederlands) is e zangveugeltje út de familie van de vienkn. 

Het Tryntje kud je vele zien in de winter, ip vetbollekes. Z'én e bitje de maniern van mêezekes, en eetn geirne oundersteboovn. Z'én wok de grotte van e mêezeke, mo ze zyn felder gekleurd in't geel met groen.

## Beschryvienge

Tryntjes én e langde van à peu près 12 centimeters.

Vulgroeide vintjes zyn geel-groene met e bitje zwort ip under kopke, de rik is in stripkes, geel-groen en zwort. De búk ét (contraire an de vlasvienke), wok e gestript dessingske. Under vleugels én e gele strepe.

Het vulgroeide wuvveke is e bitje grysder van kleur, en ét gin zwort ip under kopke. 

Ze leevn vele in groepkes.

## Teetn

Tryntjes hangn véle oundersteboovn vo t' eetn. Z' eetn geirne zadjes van verschillende boomn lik de trynnebotte (vandoa de naome) en berkn.

## Vlucht

E tryntje ét e bitje de vlucht van e mêezeke. Kort en me vele snakskes. Oa je ze in e groepke ziet vliegn, ton is't lik e mierenest.

## Leefomgevienge

Tryntjes kommn over hêel Europa voorn, en wok in't oostn van Azië. 

Ze zittn dikwils in dennebussn, mo 's winters zie je ze mêestol by trynnebottn.
Trynnebotte

De **trynnebotte** (*Alnus*, *Els* in 't Nederlands) is en geslacht van boômn van de berkefamilie. In België komn der twi soortn trynnebottn voorn, de zworte en de grauwe.

De bladjes van trynnebottn gelykn ip de bladjes van den hoazeloare, en volln groene van den boom. Ze krygn dus gin klurtje in den herfst.

Iederne boom ét vrouwelyke en mannelyke bloemekes, dikwils "katjes" genoemd. De mannelyke katjes zyn lang en hangn noa beneen, de vrouwelyke zyn korter en stoan rechte. De vrouwelyke katjes goan in den herfst oopn lik e klêen sparappeltje.

De noame van de trynnebotte komt van het tryntje, e klêen veugeltje da vooral in de winter styf geirne by de trynnebottn zit.
Osselaere

**Osselaere** of **Okseloare** (Frans: *Oxelaëre*, Nederlands: *Okselare*) es e gemêente in Vrankryk in 't Noorderdepartement. 't Ligt in Fransch-Vlaenderen in 't Houtland.

## Geografie
't Durp ligt an de zuudkant va Kassel, an de voet van de Kasselberg en grenst vo de reste ôok an de gemêentn Oundegem en Baevekhoove. 

## Histoorie
't Gebied lag an de steënstraete die round de Kasselberg gienk, nee verre van de baene die tusschen Kassel en Aerïe lag. 

Osselaere es in 1115 vermeld, geschreevn lyk *Osclarum* en in 1130 lyk *Ocslera*.



Oxelaere_R01.jpg|Huuzen in 't durp
Église Oxelaëre 001.JPG|De Sint-Moartnskerke in Osselaere
Oxelaere_Church_R06.jpg|De kerke van de kant van 't kerkof
Oxelaere_Church_R07.jpg|De voordeure van de kerke
Oxelaere_Cemetery_R01.jpg|'t Kerkof


## Referensjes
Baevekhoove

**Baevekhoove** of **Boavinkhove** (Frans: *Bavinchove*, Nederlands: *Bavinkhove*) es e gemêente in Vrankryk in 't Noorderdepartement. 't Ligt in Fransch-Vlaenderen in de Fransche Westhoek, teegn 't schee'n mè 't departement Nauw van Kales. Baevekhoove ligt in 't Frans-Vlamsche Houtland.

## Geografie
't grenst an de gemêentn Kassel, Okseloare, Stoapel, Ruuscheure, Cleremeersch en Zuudpene.
In de gemêente liggn ôok nog de gehuchtjes *De drie Keuningen*, *De platte Beurze* en *'t witten Huus*.
Deur Baevekhoove lôopt ôok de Penebeke, de Lynkebeeke en de Kruusbeeke.

## Bezienswoardigeedn
In Baevekhoove stoat de Sinte-Omaerskerke en ip 't groundgebied van Baevekhoove stoat 't stoasje van Kassel an d'yzerboane tusschn Duunkerke en Atrecht. Deur't groundgebied van de gemêente passeert ôok e lynne vo TGV's tusschn Rysel en Kales, mo die stopp'n ier vaneig'n nie.


Bavinkhove la façade de église.jpg|De Sinte-Omaerskerke
Bavinchove_(Nord,_Fr)_mairie_(het_wethuis).JPG|'t Stadhuus
Bavinchove - Oxelaere (Nord, Fr) gare de Cassel.JPG|'t Stoasje van Kassel da in Baevekhoove stoat


## Bekende persôon'n
* Arnulf III, Groaf van Vloandern, es in 1071 gedôod in Baevekhoove in de Slag by Kassel.
* Andrée Brunin, Fransche dichteresse, es in 1993 gestorvn in Baevekhoove.

## Referensjes
Outkerke

**Outkerke** (Frans: *Houtkerque*, Nederlands: *Houtkerke*) es e gemêente in Vrankryk in't Noorderdepartement. 't Ligt in Frans-Vloandern teegn De Schreve, in't middn van't Outland. 't Grenst an de gemêentn Oost-Kapel, Roesbrugge-Oarienge, Woatou, Stêenvôorde, Winnezele, Erzele en Bambeke. Den Yzer lôopt ôok langs Outkerke. 

Outkerke es vo't êest vermeld in 1049 ounder de noame *Holtkerka*. Bezienswoardigeedn zyn de Sint-Antoniuskerke en de Hoflandmeulen.

thumb|left|De Sint-Antoniuskerke in Outkerke
thumb|left|De Hoflandmeulen